**Lisa 1**

**Tehniline kirjeldus**

Soovime tellida ürituse korraldamise teenust **01.03.2024 Viimsi Artiumis**. Osalejate ligikaudne arv on **500–550 inimest**. Tegemist on Riigi Kaitseinvesteeringute Keskuse partnerite tänuüritusega „RKIK tänab 2024“, mis on varem toimunud Kruiisiterminalis (2022) ja Kultuurikatlas (2023). Ürituse eesmärgiks on pidulikus keskkonnas tänada oma partnereid ning panna neid omavahel õdusas keskkonnas suhtlema ning võrgustikke kujundama.

Riigi Kaitseinvesteeringute Keskus (RKIK) on valitsusasutus, kelle ülesandeks on Kaitseministeeriumi valitsemisala hangete korraldamine ja taristu haldamine ning mobilisatsiooniressursside ettevalmistamine. Oleme riigikaitsesuunaliste hangete korraldamisel ja kinnisvaraprojektide arendusprotsessides kompetentsikeskuseks, partneriks, tellijaks ja esmaseks infoallikaks kõigile pakkujatele ja koostööpartneritele. Meie võimaldame riigi kaitsetegevusele fokusseeritud organisatsioonidel keskenduda oma põhitegevustele läbi nende halduskoormuse vähendamise, tagades nii Eesti Vabariigi kaitsevõime maksimaalselt efektiivse arengu.

**Viimsi Artiumis on ruumid renditud 01.03.2024, kell 08.00 kuni 02.03.2024 kl 04.00.**

**Suhtluskeel:** eesti ning inglise

**Formaat:** Püstijalaüritus, *dresscode*: viisakas

**Ruumid**: Üles tõstetud põrandaga suur saal (461 m2), 1 suur esinejate puhkeala ja 5 erineva suurusega garderoobi, kuhu pääseb otse lavalt, info: <https://viimsiartium.ee/rooms/suur-saal/>; fuajee <https://viimsiartium.ee/rooms/fuajee/>, kuhu on paigutatud lauad toitlustuseks; kohvikuala, mille soovime kujundada lounge'iks.

**Lisaks on võimalik kasutada järgnevaid vahendeid/inventari:**

**Fuajee mööbel:**

* toolid ja tumbad, 10 tk; tugitoolid, 6 tk;
* 600 nagikohta koos numbritega (ilma teeninduseta);
* desojaamad, sh desoainega täitmine ja paigutamine aladele, 2 tk.

**Statsionaarne tehniline inventar saalis:**

* 4 valgusstanget (kandevõime 500kg) ja 4 dekoratsioonistanget (kandevõime 250kg);
* laes asuvad kinnituspunktid lisariputiste jaoks.

**Muu inventar:**

* sise-TV kuvarid (resolutsioon 1920 × 1080, saalis 2 tk, fuajees 1 suurem ekraan, 5 telerit).

1. **Tellimuse osad**

Tellimus koosneb kolmest osast: projektijuhtimine, tehniline lahendus ja meelelahutuse kontseptsioon ning selle rakendamine.

* 1. Projektijuhtimine
* Kindel isik või isikud, kes vastutab ürituse korraldamise eest.
* Projektijuht koostab tegevusplaani töö käigus, kooskõlastab kõik ürituse detailid tellijaga ning hoiab kinni tähtaegadest ja kokkulepetest teiste partneritega.
  1. Tehniline lahendus
* Heli- ja valgustehnika (eelistatud eskiislahendused lisa 1 ja 2).
* Lavakoha ehitus ja ekraani paigaldus.
* Lisanduv mööbel ja dekoratsioone ruumidesse:
  + *Lounge*'iala/nurgad koos laudade ja toolidega (vähemalt 10 istumissaart). **NB!** Toitlustuse pukklauad (100 tk) korraldab RKIKi catering’i partner.
  + Muud õdusust tekitavad dekoratsioonid.
* Ruumi kujundamine ja paika seadmine.
* Ruumide kujundamine ja hilisem koristus.
* 2 turvatöötajat (sh vähemalt 1 meditsiinilise väljaõppega), 2 garderoobitöötajat, 2 registreeritud külaliste vastuvõtjat ja nimekirja alusel kontrollijat.
* Välisukse esise vaipkatte paigaldus koos küünalde või laternatega.
  1. Meelelahutuse kontseptsioon
* Virtuaalse kutse kujundus ja registreerimiskeskkonna loomine.
* Õhtujuht (eesti- ja ingliskeelne; soovituslikult keegi, kes tunneb ennast välispoliitika ja kaitsevaldkonnas koduselt; nt Johannes Tralla, Rasmus Kagge, Neeme Raud, Andres Kuusk jt).
* Vajadusel DJ taustamuusikaks.
* Bänd (hoogne, kaasahaarav, tantsuline, stiilinäitena Funkifize, Legend).
* Eraldi fotoseina loomine (laius 4 m, kõrgus 2,5 m, kasutada tuleb RKIKi CVId; ürituse järel jääb fotosein RKIKile). Fotograafiteenuse tellib RKIK.
* Ekraanidele kuvatav materjal: 20 auhinnasaaja ekraanigraafika (auhinnatseremoonial kuvatakse lava ekraanile graafiline võitjavideo, videod sünnivad koostöös RKIKiga, kasutada tuleb RKIKi CVId); ürituse ajakava, üldine (sõnumiteta) ekraanigraafika.
* Lähtuda tuleb meie poolt pakutud kavast.

1. **Ürituse ajakava raamistik**

* 17.00 Uksed avatakse publikule

*Catering pakub tervitusjooki ja tervitussnäkki, võimalus teha fotosid*

* 18.00 Õhtujuht alustab
* 18.10 Avasõnad (kolm kõnet, RKIKi peadirektor, minister, kaitseväe juhataja)
* 18.30 Korralduslikud teadaanded (päevakava, fotografeerimine, baarid avatud)
* 18.40–19.30 Söök + tutvumine
* 19.30–21.30 Auhindade jagamine

*Jagame 20 auhinda: neist olulisemad kõige lõpus + lühikesed sõnavõtud auhindade saamisel. Soovime auhindamise jagada 3 ossa (8-8-4 jaotusega). Pausidega vaheldudes võiks jaotus olla järgmine: 30 min tseremoonia / 20 min paus / 30 min tseremoonia / 20 min paus / 20 min tseremoonia. Vaja on teha ettepanek muusikalise kujunduse või üldisema taustamuusika osas nii üleandmise hetkel kui ka pausidel. Võib kasutada DJd. Pausidel toimub võrgustumine ja söömine.*

* 21.25–22.00 Võrgustumine, söömine
* 22.00–22.20 Intervjuuformaat (eeskujuks kas "Esimene stuudio", koosseisus õhtujuht ja peadirektor, või "VoxPOP", õhtujuht liigub koos RKIKiga valitud külaliste vahel mikrofoniga, intervjueerib neid; võimalikud ka teistsugused lahendused)
* 22.20–22.50 Muusikaline osa (I osa)
* 22.50–23.20 Saabub magustoit koos kohviga
* 23.20–23.55 Muusikaline osa (II osa)
* 23.55 ütleb õhtujuht lõpusõnad, mängib DJ (*DJd saab kasutada õhtu jooksul läbivalt muusikalistel pausidel, kus pole ansamblit).*
* 01.00 Peo lõpp

1. **Sihtrühma kirjeldus**

Sihtrühmaks on meie lepingupartnerid üle Eesti ning välisriikidest. Seal on nii relvatootjaid, ehitajaid, teenuspakkujad jne. Üldiselt on enamik sihtrühmaks mehed vanuses 30–50. Lisaks on omad töötajad – 20 kuni 60 eluaastat ning on nii mehi kui naisi. On nii endisi sõjaväelasi kui ka tsiviiltöötajaid erinevatest valdkondadest.

1. **Kaasuvad lahendused, mida hangib RKIK ise**

* Toitlustamise kontseptsioon (toitlustus, teenindus ja joogid) tellitakse raamlepingu partneri käest. Toitlustamise kontseptsioon sisaldab:
  + Soe ja külm buffee, mida on seistes lihtne süüa
  + Toitlustuse pukklauad (100 tk)
  + Õhtu lõpus magusad suupisted
  + Avatud baarid (3tk)
  + Laudadel nimetused, mis toiduga on tegemist
  + Tervitusjoogid (alkohoolsed ning alkoholivabad)
  + Tervitussnäkk
* Ruumi rent
* Auhinnad partneritele
* Trükised RKIK tegevustest (eesti- ja ingliskeelsed)

1. **Pakkumuste esitamine**

Pakkumus tuleb esitada oma ettevõtte blanketil, mis sisaldab:

* tellimuste osade (projektijuhtimine, tehniline lahendus ja meelelahutuse kontseptsioon) kirjeldust vastavalt hankija tehnilisele kirjeldusele;
* tellimuste osade rakendamise kirjeldust vastavalt hankija tehnilisele kirjeldusele;
* tellimuste osade maksumuse kujunemist;
  + pakkumus peab sisaldama teenuse osutamiseks kõiki vajalikke kulusid;
  + pakkumuses tuleb välja tuua teenuste kogumaksumus käibemaksuta ja käibemaksuga.

Hankija tunnistab vastavaks pakkumuse, mis sisaldab kõiki eeltoodud tingimusi.

1. **Pakkumuste hindamine**

Edukaks pakkujaks loetakse ettevõtet, kes teeb odavaima pakkumise kõikide tellimuste osade peale kokku.

**Lisad:**

Lisa 1. Eelistatud eskiislahendus 1

Lisa 2. Eelistatud eskiislahendus 2